b'\n_START_ARTICLE_\nBiserica fortificat\xc4\x83 din \xc8\x98ura Mare\n_START_SECTION_\nIstoric\n_START_PARAGRAPH_\n\xc3\x8en 1494 \xc8\x98ura Mare a primit din partea celor \xc8\x98apte Scaune \xc8\x99i a Scaunului Sibiului ajutoare pentru reconstruc\xc8\x9bia bisericii.\n_START_SECTION_\nBiserica\n_START_PARAGRAPH_\nVechea biseric\xc4\x83 catolic\xc4\x83, distrus\xc4\x83 de c\xc4\x83tre armatele turce\xc8\x99ti \xc3\xaen 1493, f\xc4\x83cea parte din grupul unui vechi tip de bazilici construite \xc3\xaen secolul al XIII-lea, stil foarte r\xc4\x83sp\xc3\xa2ndit \xc3\xaen zona Sibiului. Avest fapt este confirmat de prezen\xc8\x9ba absidiolelor estice ale navelor laterale, oarecum asem\xc4\x83n\xc4\x83toare cu cele din Cisn\xc4\x83dioara, Cisn\xc4\x83die \xc8\x99i mai ales a celei de la Gu\xc8\x99teri\xc8\x9ba. Bazilica romanic\xc4\x83 avea hramul Fecioarei Maria. Construc\xc8\x9bia este deosebit de lung\xc4\x83, ea av\xc3\xa2nd \xc3\xaen cap\xc4\x83tul vestic al navei centrale o clopotni\xc8\x9b\xc4\x83 cu trei etaje. Clopotni\xc8\x9ba este deschis\xc4\x83 la parter similar unui portic boltit \xc3\xaen cruce. Corul este acoperit cu o bolt\xc4\x83 \xc3\xaen cruce \xc8\x99i prezint\xc4\x83 o absid\xc4\x83 semicircular\xc4\x83. Nava central\xc4\x83 avea odinioar\xc4\x83 tavanul plat. Strana de lemn pictat cu elemente florale, din cor, este datat\xc4\x83 \xc3\xaen anul 1715. Amvonul din anul 1716, altarul neogotic din 1903 \xc8\x99i cristelni\xc8\x9ba din marmur\xc4\x83 din 1758._NEWLINE_Deasupra corului exist\xc4\x83 o fereastr\xc4\x83 care are, \xc3\xaen partea superioar\xc4\x83 a ei, o inscrip\xc8\x9bie care atest\xc4\x83 terminarea primei reconstruc\xc8\x9bii \xc3\xaen anul 1497. Clopotni\xc8\x9ba a fost separat\xc4\x83 de interiorul bisericii \xc8\x99i traveele vestice ale navelor laterale au fost eliminate. Accesul la catul al treilea se f\xc4\x83cea prin intermediul unui turnule\xc8\x9b alipit laturii sudice. S-a construit, de asemenea, o bolt\xc4\x83 \xc3\xaen cruce la nivelul al doilea, pentru o protectie eficient\xc4\x83 contra incendiilor. Tot acum, s-au ad\xc4\x83ugat dou\xc4\x83 etaje turnului, la ultimul cat fiind amplasate clopotele, deasupra lor fiind amplasat drumul de straj\xc4\x83 ce era sprijinit pe console din lemn. Tavanul plat al navei centrale a fost \xc3\xaenlocuit cu o bolt\xc4\x83 semicilindric\xc4\x83 prev\xc4\x83zut\xc4\x83 cu penetra\xc8\x9bii, bolta fiind construit\xc4\x83 la o \xc3\xaen\xc4\x83l\xc8\x9bime inferioar\xc4\x83 pozi\xc8\x9biei tavanului demolat. Acest lucru a determinat \xc3\xaen\xc4\x83l\xc8\x9barea pere\xc8\x9bilor navei cu circa doi metri \xc8\x99i deschiderea unor metereze. Corul a fost flancat exterior de contrafor\xc8\x9bi \xc8\x99i s-a demolat absida semicircular\xc4\x83. \xc3\x8en final, bolta corului prev\xc4\x83zut\xc4\x83 cu penetra\xc8\x9bii se deschide c\xc4\x83tre nava central\xc4\x83, ea fiind mult mai \xc3\xaenalt\xc4\x83. \xc3\x8en 1563 s-a terminat construc\xc8\x9bia bastionului de deasupra corului, acesta av\xc3\xa2nd consolele similare cu biserica fortificat\xc4\x83 din Boz, ale c\xc4\x83rei lucr\xc4\x83ri de refacere s-au terminat cu 40 de ani mai devreme. Accesul \xc3\xaen bastion se facea prin clopotni\xc8\x9ba vestic\xc4\x83 \xc8\x99i prin podul bisericii. Deasupra intr\xc4\x83rii prin portalul sudic, s-a construit pentru o mai bun\xc4\x83 ap\xc4\x83rare, un turn de flancare asem\xc4\x83n\xc4\x83tor cu cele ale bisericii fortificate din Cisn\xc4\x83die \xc8\x99i bisericii fortificate din \xc8\x98eica Mic\xc4\x83._NEWLINE_\xc3\x8en a treia etap\xc4\x83 de construc\xc8\x9bie, \xc3\xaen anul 1854, o dat\xc4\x83 cu terminarea invaziilor turce\xc8\x99ti, clopotni\xc8\x9ba a fost ref\xc4\x83cut\xc4\x83 prin demolarea drumului de straj\xc4\x83 \xc8\x99i ad\xc4\x83ugarea unui nou nivel. Acoperi\xc8\x99ul a fost \xc8\x99i el reconstruit. Turnul a fost dotat cu un orologiu cu patru cadrane, pe toate cele patru laturi, ceas care func\xc8\x9bioneaz\xc4\x83 \xc8\x99i \xc3\xaen ziua de ast\xc4\x83zi. De asemenea toate picturile gotice au fost \xc3\xaenl\xc4\x83turate, urme ale acestora au mai r\xc4\x83mas pe partea nordic\xc4\x83 a altarului._NEWLINE_Orga bisericii a fost construit\xc4\x83 \xc3\xaen anul 1807 de Melchior Achxs. Instrumentul este ne\xc3\xaengrijit, dezacordat, atacat de carii de lemn. Motorul nu func\xc8\x9bioneaz\xc4\x83, dar, surprinz\xc4\x83tor, foalele sunt \xc3\xaen bun\xc4\x83 stare \xc8\x99i etan\xc8\x99e._NEWLINE_Casa parohial\xc4\x83 din Merchea\xc8\x99a prezint\xc4\x83 elemente arhitectonice caracteristice stilului romanic t\xc3\xa2rziu, fapt care duce la ideea c\xc4\x83 ea a fost folosit\xc4\x83 \xc8\x99i cu destina\xc8\x9bia de m\xc4\x83n\xc4\x83stire._NEWLINE_Cheia bisericii este la Maria Sp\xc3\xa4ck, \xc8\x98ura Mare, Str. Principal\xc4\x83, nr. 245.\n_START_SECTION_\nFortificatia\n_START_PARAGRAPH_\nDin incinta care va fi \xc3\xaenconjurat odinioar\xc4\x83 biserica nu s-au mai p\xc4\x83strat dec\xc3\xa2t un turn de ap\xc4\x83rare \xc8\x99i dou\xc4\x83 fragmente de zid.'